
Eiropas Parlaments,
–	ņemot vērā Ķīnas Tautas Republikas (ĶTR) Konstitūcijas 4. un 36. pantu,
–	ņemot vērā Reglamenta 150. panta 5. punktu un 136. panta 4. punktu,
A.	tā kā 2014. gadā Ilham Tohti tika notiesāts, pamatojoties uz politiski motivētām apsūdzībām “separātismā”, un viņam piesprieda mūža ieslodzījumu; tā kā viņš strādāja, lai veicinātu dialogu starp uiguriem un haņ ķīniešiem; tā kā viņam 2019. gadā tika piešķirta Saharova balva;
B.	tā kā Gulshan Abbas izcieš 20 gadu cietumsodu, pamatojoties uz nepatiesām ar terorismu saistītām apsūdzībām par darbībām, ko veikusi viņas māsa — vajāto uiguru cilvēktiesību aizstāve ĶTR;
C.	tā kā tas atspoguļo ĶTR iestāžu sistēmiskās represijas pret uiguriem Siņdzjanas Uiguru autonomajā reģionā (XUAR); tā kā uiguri tiek patvaļīgi turēti ieslodzījuma nometnēs un ir spiesti atteikties no savas etniskās identitātes un reliģiskās pārliecības;
D.	tā kā cilvēktiesību, demokrātijas un tiesiskuma aizsardzībai vajadzētu būt ES un ĶTR attiecību centrā,
1.	stingri nosoda to, ka ĶTR pārkāpj uiguru un Tibetā, Honkongā, Makao un kontinentālajā Ķīnā dzīvojošo cilvēku cilvēktiesības;
2.	mudina ĶTR nekavējoties un bez nosacījumiem atbrīvot Ilham Tohti un Gulshan Abbas, kā arī Ķīnā patvaļīgi aizturētās personas un personas, kuras ES nosaukusi ANO Cilvēktiesību padomes 57. sesijā, garantēt viņiem piekļuvi medicīniskajai aprūpei un juristiem, sniegt informāciju par viņu atrašanās vietu un nodrošināt radiniekiem apciemošanas tiesības; aicina ES un dalībvalstis visos augsta līmeņa kontaktos izdarīt spiedienu šajā jautājumā;
3.	aicina ES un dalībvalstis pieņemt papildu sankcijas pret augsta ranga amatpersonām un struktūrām, kas iesaistītas cilvēktiesību pārkāpumos ĶTR;
4.	prasa ĶTR iestādēm apturēt represijas un ļaunprātīgu vēršanos pret uiguriem, kura ietver tādas metodes kā intensīva uzraudzība, piespiedu darbs, sterilizācija, dzimstības novēršanas pasākumi un uiguru identitātes iznīcināšana un ir uzskatāma par noziegumu pret cilvēci, kā arī rada nopietnu genocīda risku; prasa slēgt visas ieslodzījuma nometnes;
5.	stingri nosoda ĶTR par Augstā cilvēktiesību komisāra biroja (OHCHR) ieteikumu neīstenošanu; aicina ĶTR atļaut OHCHR neatkarīgu piekļuvi XUAR un aicina OHCHR sagatavot visaptverošu jaunāko informāciju par situāciju un rīcības plānu atbildības prasīšanai no ĶTR;
6.	pauž nožēlu par ĶTR nevēlēšanos nopietni iesaistīties cilvēktiesību dialogā un rezultātu trūkumu;
7.	aicina dalībvalstis un starptautisko sabiedrību apturēt izdošanas līgumus ar ĶTR un Honkongu, ievērot neizraidīšanas principu un īstenot OHCHR ziņojumā norādīto;
8.	mudina dalībvalstis vērsties pret transnacionālajām represijām pret Ķīnas disidentiem un uiguriem to teritorijā un saukt pie atbildības vainīgos;
9.	atzinīgi vērtē ES regulu par piespiedu darbu un uzstāj, ka tā ir pilnībā jāīsteno; aicina uzņēmumus, kas darbojas ĶTR, jo īpaši XUAR, ievērot pienācīgas rūpības pienākumus cilvēktiesību jomā;
10.	uzdod priekšsēdētājai šo rezolūciju nosūtīt ĶTR iestādēm, PV/AP, Komisijai, dalībvalstīm un Apvienoto Nāciju Organizācijai.

